Ə.Hüseynli. Çox sağ olun. Hörmətli cənab Sədr, hörmətli həmkarlar! Hamınıza məlumdur ki, hüquqi dövlətlərdə, dünya parlamentarizmində deputatların etik davranışını tənzimləyən normalar mövcuddur. Təcrübədə bu ya xüsusi bir qanundur, ya da ki, parlamentin işini tənzimləyən digər sənəddə, Nizamnamədə öz əksini tapır. Hələ 2014-cü ildə Avropa Şurası Parlament Assambleyası Azərbaycan parlamentinə etik kodeksin qəbulu ilə bağlı tövsiyə vermişdi. O zaman biz Siyavuş müəllimlə birlikdə bir layihə hazırlayıb təqdim etmişdik. Amma 2016-cı il sentyabrın 26-da keçirilmiş referendumda Milli Məclis deputatının mandatdan məhrum edilməsi ilə bağlı yeni əsasların, o cümlədən deputat üçün qanunla müəyyən edilmiş etik davranış qaydalarının kobud surətdə pozulması müddəası parlamentin bununla bağlı xüsusi bir qanun qəbul etməsini artıq zəruri etmişdir. Məhz Konstitusiyanın müvafiq normasına uyğun olaraq deputatların etik davranış qaydaları ilə bağlı qanun layihəsi hazırlanıb sizin diqqətinizə təqdim edilmişdir.